Shifokorlarni muntazam attestatsiyadan o‘tkazish va oliy tibbiyot ta’lim muassasalariga qabul kvotalarini belgilash tizimini shakllantirish chora-tadbirlari to‘g‘risida

Aholiga ko‘rsatilayotgan tibbiy yordam sifatini yanada oshirish, tibbiyot tashkilotlarini chuqur nazariy bilim va amaliy ko‘nikmalarga ega yuqori malakali mutaxassislar bilan ta’minlash, shuningdek respublika sog‘liqni saqlash tizimini isloh qilishning ustuvor yo‘nalishlari bilan bog‘liq holda yo‘nalishlar va mutaxassisliklar bo‘yicha muayyan mutaxassislarga bo‘lgan real ehtiyojdan kelib chiqib, oliy tibbiyot ta’lim muassasalariga qabul kvotalarini tizimli asosda belgilash ishlarini takomillashtirish maqsadida Vazirlar Mahkamasi qaror qiladi: 
 1. Quyidagilar tibbiyot kadrlarini tayyorlash va malakasini oshirishning amaldagi tizimini yanada takomillashtirishning asosiy yo‘nalishlari etib belgilansin:
 O‘zbekiston Respublikasi Sog‘liqni saqlash vazirligi tizimi tibbiyot tashkilotlari shifokorlarini egallab turgan lavozimiga muvofiqligi yuzasidan muntazam attestatsiyadan o‘tkazish tizimini shakllantirish;
 aholi, ayniqsa, qishloq aholisining malakali tibbiy yordamga bo‘lgan ehtiyojini to‘liq qanoatlantiradigan shart-sharoitlar yaratish, shifokorlarni ixtisoslashuv yo‘nalishlari bo‘yicha uzluksiz professional rivojlantirish jarayonini joriy qilish imkonini beradigan muhitni yaratish;
 O‘zbekiston Respublikasi sog‘liqni saqlash tizimining yo‘nalishlar va mutaxassisliklar bo‘yicha real ehtiyojiga muvofiq oliy tibbiyot ta’lim muassasalariga qabul kvotalarini belgilash tartibini yanada takomillashtirish.
 2. Quyidagilar:
 O‘zbekiston Respublikasi Sog‘liqni saqlash vazirligi tizimi tibbiyot tashkilotlari shifokorlarini egallab turgan lavozimiga muvofiqligi yuzasidan muntazam attestatsiyadan o‘tkazish tartibi to‘g‘risidagi nizom 1-ilovaga* muvofiq;
 O‘zbekiston Respublikasi Oliy tibbiyot muassasalariga qabul kvotasini belgilash tartibi to‘g‘risidagi nizom 2-ilovaga* muvofiq tasdiqlansin.
 3. Shunday tartib o‘rnatilsinki, unga ko‘ra: 
 O‘zbekiston Respublikasi Sog‘liqni saqlash vazirligi tizimi tibbiyot tashkilotlarida faoliyat yuritayotgan shifokorlarni egallab turgan lavozimiga muvofiqligi yuzasidan attestatsiyadan o‘tkazish (keyingi o‘rinlarda shifokorlarni attestatsiyadan o‘tkazish deb ataladi) majburiy bo‘lib, besh yilda bir marta o‘tkaziladi; 
 shifokorlar attestatsiyadan O‘zbekiston Respublikasi Sog‘liqni saqlash vazirligi tomonidan tashkil etiladigan shifokorlarni muntazam attestatsiyadan o‘tkazish bo‘yicha attestatsiya komissiyalari (keyingi o‘rinda attestatsiya komissiyasi deb ataladi) tomonidan o‘tkaziladi;
 tegishli mutaxassislik bo‘yicha belgilangan tartibda berilgan, amaldagi malaka toifasiga ega bo‘lgan shifokorlar attestatsiyadan o‘tkazilmaydi. 
 4. Quyidagilar attestatsiya komissiyalarining asosiy vazifalari etib belgilansin:
 shifokorlarni shifokorlik mutaxassisliklarining tegishli yo‘nalishlari bo‘yicha muntazam attestatsiyadan o‘tkazish, shu jumladan ularning professional tayyorgarligi va malakasini baholash;
 O‘zbekiston Respublikasi Sog‘liqni saqlash vazirligi tizimi tibbiyot tashkilotlarining kadrlar tarkibini tegishli yo‘nalishlar bo‘yicha mutaxassislar bilan mustahkamlashga doir takliflar kiritish;
 shifokorlarning tegishli yo‘nalishlar va mutaxassisliklar bo‘yicha malakasi va professional darajasini muntazam oshirish tizimini yaratishga oid takliflar ishlab chiqish. 
 5. Belgilansinki, O‘zbekiston Respublikasi Prezidentining “Respublika oliy ta’lim muassasalariga o‘qishga qabul qilish parametrlarini shakllantirish mexanizmini yanada takomillashtirish chora-tadbirlari to‘g‘risida” 2015-yil 23-iyundagi PQ-2360-son qaroriga muvofiq yo‘nalishlar, mutaxassisliklar bo‘yicha oliy tibbiy ma’lumotga ega kadrlarga bo‘lgan ehtiyoj oliy tibbiyot ta’lim muassasalariga yo‘nalishlar va mutaxassisliklar bo‘yicha qabul qilishning keyinchalik bitiruvchilarni ishga joylashtirish bilan bog‘liq holdagi balans hisob-kitoblaridan kelib chiqqan holda belgilanadi. 
 6.O‘zbekiston Respublikasi Sog‘liqni saqlash vazirligi:
 Iqtisodiy taraqqiyot va kambag‘allikni qisqartirish vazirligi, Oliy va o‘rta maxsus ta’lim vazirligi bilan birgalikda tibbiyot kadrlari bilan ta’minlanganlik va istiqbolda ularga bo‘lgan real ehtiyojni har yili baholash asosida oliy tibbiyot ta’lim muassasalariga bakalavriat yo‘nalishlari va magistratura mutaxassisliklari bo‘yicha qabul kvotalarini belgilashga doir takliflar ishlab chiqilishini;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda aniq yo‘nalishlar bo‘yicha mutaxassislarga bo‘lgan real ehtiyojdan kelib chiqib, oliy tibbiyot ta’lim muassasalariga qabul kvotalarini belgilashga doir takliflarni o‘z vaqtida shakllantirish chora-tadbirlari amalga oshirilishini ta’minlasin. 
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari A.I. Ikramov va B.Y. Xodiyev zimmasiga yuklansin.